Snaryadlardan ilma-teshik bo‘lgan dalalar va “Tez yordam” kutayotgan yaradorlar. Urushning 104-kunidan fotoreportaj

7-iyun kuni DXR Oliy sudida Ukraina tomonida jang qilgan va asirga olingan xorijliklar ustidan sud jarayoni boshlandi. Rossiya mudofaa vaziri Sergey Shoygu Severodonetskning turar joy mavzelari va LXR hududining 97 foizi “ozod etilgani”ni e’lon qildi. Rossiya davlat matbuoti tomonidan Zaporojyening “harbiy-fuqarolik ma’muriyati rahbari” sifatida ta’riflanadigan Yevgeniy Balitskiyning aytishicha, viloyatdan don ortilgan birinchi poyezd Qrimga jo‘nab ketgan. Meduza urushning 104-kuniga oid asosiy fotosuratlarni jamladi.
Kiyev viloyati

 Borodyanka posyolkasida yashovchi qizcha vayron bo‘lgan turar joy binolari yonida arg‘imchoqda uchmoqda. Mart oyining oxirida Rossiya armiyasi Kiyev viloyatidan chekingan edi. Iyun oyi boshida viloyat va poytaxt shaharlari yana o‘qqa tutildi.
Xarkov

 Xarkovlik qutqaruvchilar Saltovka tumanidagi zararlangan 16 qavatli turar joy binosining qulagan konstruksiyalarini demontaj qilmoqda. Shahar ikki oydan ko‘proq vaqt davomida o‘qqa tutildi, may oyining o‘rtalarida Ukraina armiyasi nihoyat uni qaytarib olishga muvaffaq bo‘ldi. 7-iyun kuni mahalliy Telegram-kanallar Xarkovda yana bir nechta portlashlar yuz bergani haqida xabar berdi.

 Ko‘ngillilar Saltovka tumani aholisiga oziq-ovqat tarqatmoqda. Hozir shaharda gaz to‘liq va elektr esa qisman yo‘q.

 Yong‘inni bartaraf etganidan keyin dam olayotgan o‘t o‘chiruvchi. Turar joy binosidagi yong‘in harbiy harakatlar oqibatida yuzaga kelgan.
Donbass shimoli

 Lugansk viloyati g‘arbidagi Severodonetsk shahri osmoniga ko‘tarilgan tutun va chang. 7-iyun kuni Rossiya mudofaa vaziri Sergey Shoygu Severodonetskning turar joy mavzelari to‘liq “ozod etilgani”ni ma’lum qildi. Ukraina rasmiylarining aytishicha, shahar uchun kurash davom etmoqda.

 Ukrainalik askar Donetsk viloyatining sharqiy qismidagi front chizig‘ida joylashgan Rossiya pozitsiyalarini nishonga olmoqda. Vladimir Zelenskiyning so‘zlariga ko‘ra, hozirda Donetsk viloyati shaharlari eng qaynoq nuqtalarga aylangan, shu bois Rossiya armiyasi Donbass yo‘nalishida qo‘shimcha kuch ishlatishga harakat qilmoqda.Viloyat politsiyasining ma’lum qilishicha, 7-iyun kuni ruslar Donetsk viloyatiga 21 ta hujum uyushtirgan, yaradorlar va halok bo‘lganlar orasida bolalar ham bor. Rossiya Mudofaa vazirligi vakili Igor Konashenkov rossiyalik harbiylar Svyatogorsk va uning atrofidagi hududlarni egallayotganini aytgan.

 Ukrainalik harbiylar jangovar texnikalarni ta’mirlamoqda.

 Donetsk viloyati shimolidagi Bahmut shahrida harbiy tez yordam mashinasining yordamidan foydalangan yaradorlar soni. Urushni o‘rganish bo‘yicha Amerika institutining xabar berishicha, Rossiya kuchlari shahar shimoli-sharqi bilan Ukrainaning aloqalarini uzib qo‘yish bo‘yicha muvaffaqiyatsiz urinishlarini davom ettirmoqda. Ukraina Qurolli kuchlari ma’lumotlariga ko‘ra, Rossiya kuchlari Bahmutni “Tochka-U” taktik raketa majmuasi bilan o‘qqa tutmoqda.

 Yaralangan tinch aholi vakili va ikki yarador askar “Tez yordam” kelishini kutmoqda.

 Slavyanskda raketa hujumidan vayron bo‘lgan turar joy binosi. Ukraina Qurolli kuchlari bosh shtabi Rossiya kuchlari shaharga hujum qilishga hozirlik ko‘rayotgani haqida xabar berdi. Kun davomida Slavyansk yo‘nalishida joylashgan bir qancha aholi punktlarining hududlari o‘qqa tutildi. 6-iyun kuni Rossiya Mudofaa vazirligi Ukraina harbiy-havo kuchlarining MiG-29 samolyoti Slavyansk viloyatida havo hujumidan mudofaa tizimlari tomonidan urib tushirilganini xabar qildi.

 Slavyansk yaqinidagi dalalarning sun’iy yo‘ldoshdan olingan tasviri. Unda hududning yuzlab artilleriya snaryadlari bilan o‘qqa tutilganini ko‘rish mumkin.

 Severodonetsk tomonga yo‘naltirilgan baravar o‘t ochuvchi reaktiv tizimlar turgan dalaning sun’iy yo‘ldoshdan olingan tasviri. Qurilmalardan birining ortidagi yerda kuygan izlar bor, bu yaqin orada o‘t ochilganini bildirishi mumkin.

 Lisichansk va Severodonetsk shimolidagi Rubijnoy shahrida vayron bo‘lgan turar joy binolarining sun’iy yo‘ldosh tasviri. Ukraina Qurolli Kuchlari ma’lumotlariga ko‘ra, Rossiya qo‘shinlari bosib olingan front chiziqlarini ushlab turgan holda, Ukraina kuchlarining Rubijnoyga hujumi yo‘nalishida masofadan minalash ishlarini olib bormoqda.
 Donbassdagi yong‘inlar va vayron qilingan ko‘prik. Urushning 103-kunidan fotoreportaj